George French Angas (gebore 24 April 1822 in Durham, Engeland – 8 Oktober 1886, Londen) was ‘n Britse en Australiese kunstenaar, reisiger, dierkundige en skrywer wat die Kaapkolonie en Natal in 1846-1847 besoek het. In Suid-Afrika maak Angas tekeninge van die inheemse bevolking, veral van die Khoikhoi, Kaapse Maleiers en die Zoeloes, hul koning, sy krygsmanne, hul dorpies, gewoontes en lewenswyse sowel as waterverfskilderye van landskappe en tonele rondom Durban, Kaapstad, Wynberg, Genadendal, Paarl en Somerset-Wes. Hierdie kunswerke is van besondere kultuur-historiese belang vir Suid-Afrika. Sy oorspronklike sketse en skilderye word in die Parlementsbiblioteek in Kaapstad, die William Fehr-versameling in Rust-en-Vreugd, die Britse Museum en die Suid-Australiese Museum gehuisves. In 1849 het Angas ‘n boek gepubliseer, getiteld The Kaffirs illustrated in a series of drawings taken among the Amazulu, Amapondo and Amakosa tribes, also portraits of the Hottentot, Malay, Fingo and other races inhabiting Southern Africa, together with sketches of landscape scenery in the Zulu country, Natal and the Cape Colony.